
	Številka:

	EVA:

	ZADEVA:
	Zakon o poroštvu Republike Slovenije za obveznosti družbe 2TDK, d. o. o., iz naslova kreditov in dolžniških vrednostnih papirjev, najetih oziroma izdanih za financiranje izgradnje vzporednega levega tira železniške proge Divača–Koper – predlog za obravnavo




1.	Predlog sklepa vlade

Na podlagi drugega odstavka 2. člena Zakona o Vladi Republike Slovenije (Uradni list RS, št. 24/5 – uradno prečiščeno besedilo, 109/8, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 – ZF in 555/26) je Vlada Republike Slovenije na ………………. seji ……………….. sprejela
 
SKLEP:
 
Vlada Republike Slovenije je določila besedilo predloga Zakona o poroštvu Republike Slovenije za obveznosti družbe 2TDK, d. o. o., iz naslova kreditov in dolžniških vrednostnih papirjev, najetih oziroma izdanih za financiranje izgradnje vzporednega levega tira železniške proge Divača–Koper ter ga pošilja Državnemu zboru Republike Slovenije v obravnavo in sprejetje po nujnem zakonodajnem postopku.
 
   Mag. Janja Garvas
        GENERALNA SEKRETARKA
 
 
Sklep prejmejo:
– Ministrstvo za infrastrukturo in energetiko
– Ministrstvo za finance
– Služba Vlade Republike Slovenije za zakonodajo
– Urad Vlade Republike Slovenije za komuniciranje
– Generalni sekretariat Vlade Republike Slovenije
 

2.	Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov

Predlagamo obravnavo in sprejem predloga zakona po nujnem postopku v skladu s prvim odstavkom 143. člena Poslovnika državnega zbora, da se preprečijo težko popravljive posledice za delovanje države. Pomembno je, da je zakonska podlaga za izdajo poroštva Republike Slovenije vzpostavljena pravočasno in da zakonodajni postopek ne postane dejavnik, ki bi lahko vplival na časovnico zagotavljanja financiranja projekta. Morebitna zamuda pri sprejetju zakona bi namreč lahko povzročila zamik pri postopkih pridobivanja kreditnih sredstev in s tem tudi tveganje za časovno izvedbo projekta.
 
Nujnost izvedbe projekta je povezana s strateškim pomenom železniške povezave na območju Luke Koper in z zagotavljanjem ustrezne prometne infrastrukture. Obstoječa železniška proga poteka po vodovarstvenem območju, zato njena čimprejšnja razbremenitev z vzpostavitvijo vzporednega levega tira pomeni tudi pomemben vidik varovanja vodnih virov ter zmanjševanja tveganj, povezanih z obratovanjem železniške infrastrukture na tem območju.
 
Pri presoji nujnosti pravočasne izvedbe projekta je treba upoštevati tudi njegove širše gospodarske in logistične učinke. Izvedene analize so že v okviru projekta drugega tira Divača–Koper pokazale, da bi nezadostne železniške zmogljivosti imele pomembne negativne posledice za pretovor in celotno slovensko logistiko.
 

3.	Osebe, odgovorne za strokovno pripravo in usklajenost gradiva

- Monika Pintar Mesarič, direktorica Direktorata za železnice in žičnice in upravljanje prometa
- Irena Škrlj, p. p. vodja Sektorja za ključne projekte
 

4.	Zunanji strokovnjaki, ki so sodelovali pri pripravi dela ali celotnega gradiva, in s tem povezani stroški

Pri pripravi predpisa niso sodelovali zunanji strokovnjaki.

5.	Predstavniki vlade, ki bodo sodelovali pri delu državnega zbora

- Jernej Vrtovec, minister za infrastrukturo in energetiko;
- mag. Damijan Jaklin, Ministrstvo za infrastrukturo in energetiko, državni sekretar;
- Monika Pintar Mesarič, direktorica Direktorata za železnice in žičnice in upravljanje prometa
- Irena Škrlj, p. p. vodja Sektorja za ključne projekte

6.	Kratek povzetek gradiva

S predlogom zakona se ureja podelitev državnega poroštva družbi 2TDK, d. o. o., za financiranje projekta izgradnje vzporednega levega tira železniške proge Divača–Koper do skupne višine 252,4 mio evrov.

7.	Presoja posledic za

	a)
	javnofinančna sredstva nad 40.000 EUR v tekočem in naslednjih treh letih,
	ne

	b)
	usklajenost pravnega reda Republike Slovenije s pravnim redom Evropske unije,
	ne

	c)
	administrativne posledice,
	ne

	č)
	gospodarstvo, zlasti mala in srednja podjetja ter konkurenčnost podjetij,
	ne

	d)
	okolje, vključno s prostorskimi in varstvenimi vidiki,
	ne

	e)
	socialno področje,
	ne

	f)
	dokumente razvojnega načrtovanja.
	ne



8.	Predstavitev ocene finančnih posledic

–	Predpis ima pozitiven učinek na odhodke podjetij/ustanov, ki ne vplivajo neposredno na javne finančne blagajne (odstopljena dajatev, prenos stroškov ukrepa).

Zaradi izdanega poroštva bo strošek financiranja najetih kreditov družbe 2TDK, d. o. o., nižji kot bi bil brez izdanega poroštva.

–	Predpis ima naslednje učinke za državni proračun oziroma druga javnofinančna sredstva.

Poroštvo samo po sebi nima neposrednih finančnih posledic za državni proračun. Finančne posledice bi lahko nastale le v primeru neizpolnjevanja obveznosti družbe 2TDK iz naslova kreditnih pogodb ali vrednostnih papirjev, ko bi bila država na podlagi poroštva dolžna poravnati neporavnane obveznosti družbe.


Pričakuje se, da bo družba 2TDK sredstva za redno servisiranje in odplačevanje obveznosti iz naslova zadolžitve zagotavljala iz plačila za dosegljivost, zato se predvideva, da bo sposobna izpolnjevati svoje finančne obveznosti. Tveganje za državni proračun je tako povezano predvsem z možnostjo, da bi okoliščine, ki bi vplivale na prihodke, stroške ali likvidnostni položaj družbe 2TDK, povzročile njeno nezmožnost pravočasnega poravnavanja zapadlih obveznosti.

9.	Predstavitev sodelovanja z združenji občin

/

10.	Predstavitev sodelovanja javnosti

/

11.	Spoštovanje Resolucije o normativni dejavnosti

Pri pripravi gradiva so bile upoštevane zahteve iz Resolucije o normativni dejavnosti.

12.	Vključitev v okvirni načrt normativne dejavnosti

Predlog predpisa, ki je predmet gradiva, ni vključen v okvirni načrt normativne dejavnosti.

Jernej Vrtovec
MINISTER

